Diari Oficial de la Generalitat Valenciana


Sumari del DOGV 5747, del 22-04-2008 (2008/4655)

ORDE de 9 d'abril de 2008, de la Conselleria d'Infraestructures i Transport, sobre selecció de projectes de gasificació prioritaris a la Comunitat Valenciana.
--------------------------------------------------------------------------------------------------------------------------------------------------------------

### Dades del document

Número de DOGV
:   5747

Data del DOGV
:   22-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/4655


Data del document
:   09-04-2008

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

 Descriptors 

:   * gas
    * emmagatzematge de l'energia
    * suport econòmic
    * ajuda a les empreses
    * empresa privada
    * distribució d'energia
    * ajuda pública

ORDE de 9 d'abril de 2008, de la Conselleria d'Infraestructures i Transport, sobre selecció de projectes de gasificació prioritaris a la Comunitat Valenciana. [2008/4655]  
La conselleria d'Infraestructures i Transport, en l'exercici de les competències que té atribuïdes en virtut del Decret 117/2007, de 27 de juliol, del Consell, pel qual s'aprova el seu Reglament Orgànic i Funcional, du a terme una política activa d'ampliació d'infraestructures gasistes amb la qual es proposa millorar les infraestructures de distribució d'energia i diversificar les fonts de subministrament a la Comunitat Valenciana.  
El seu objectiu és el desenvolupament d'infraestructures bàsiques i complementàries de transport, distribució i subministrament de gas per a contribuir al foment i desenvolupament industrial i energètic de la regió en zones desfavorides, com a instrument de modernització industrial i de millora de la competitivitat de les empreses, així com garantir i diversificar el subministrament a través de diversos punts de proveïment.  
Un altre dels punts clau és la conservació i millora del medi ambient per mitjà de la utilització de fonts d'energia no contaminants, equilibrant l'estructura de subministrament energètic de la Comunitat Valenciana i contribuint a la diversificació de fonts de subministrament i estalvi energètic.  
La finalitat d'esta orde és seleccionar propostes de desenvolupament d'infraestructures gasistes, que presenten les distintes companyies, i que resulten prioritàries i més adequades per al desenvolupament eficient de l'activitat de distribució i transport de gas en l'àmbit de la Comunitat Valenciana.  
Es consideraran prioritàries aquelles propostes de desenvolupament d'infraestructures gasistes, per mitjà de gas natural o gas liquat del petroli, que contribuïsquen a la gasificació de zones amb dèficit d'infraestructures energètiques, ajudant al desenvolupament econòmic i la millora de la qualitat de vida dels ciutadans i a l'ordenació i equilibri territorial de la Comunitat Valenciana.  
Igualment es valoraran les condicions tècniques de les instal·lacions, la viabilitat econòmica i financera del projecte, les condicions de garantia del subministrament, així com l'adequat compliment de les condicions de protecció del medi ambient.   
Tot això fa aconsellable la intervenció pública en forma d'ajudes de l'administració autonòmica, destinades a la millora d'estes infraestructures energètiques. Estes ajudes es dirigiran al finançament parcial d'estos projectes, que d'acord amb els criteris de valoració establits en esta orde es consideren prioritaris per al desenvolupament industrial i energètic de la Comunitat Valenciana.  
Per això i en virtut de les facultats que em conferix l'article 28 de la Llei 5/1983, de 30 de desembre, de Govern Valencià, l'article 47 del Text Tefós de la Llei d'Hisenda Pública Valenciana, i l'article 8 del Decret 117/2007, de 27 de juliol, del Consell, pel que aprova el Reglament Orgànic i Funcional de la conselleria d'Infraestructures i Transport,   
ORDENE  
CAPÍTOL I  
Projectes de gasificació prioritaris a la Comunitat Valenciana  
Article 1. Objecte i àmbit   
1. L'objecte d'esta orde és establir el procediment de selecció de projectes de desenvolupament d'infraestructures d'emmagatzemament, transport i distribució de gas que presenten les distintes companyies, i que es consideren prioritaris i més adequats per al desenvolupament eficient de l'activitat de distribució i transport de gas en zones desfavorides amb dèficit d'infraestructures gasistes a la Comunitat Valenciana, d'acord amb uns criteris de selecció que s'indicaran en els articles següents.  
2. Igualment es pretén establir el règim de concessió d'ajudes als dits projectes de gasificació que es consideren prioritaris, d'acord amb les consignacions pressupostàries que a este efecte establisca la Llei de Pressupostos de la Generalitat en les distintes anualitats en què es desenvoluparà esta orde.  
Article 2. Línia pressupostària  
1. Esta orde té caràcter plurianual ja que així ho requerix el termini d'execució de les actuacions objecte d'esta. La concessió de les ajudes estarà condicionada a l'existència de crèdit adequat i suficient per a això en els Pressupostos de la Generalitat en les distintes anualitats.  
2. En compliment del que preveu l'article 47.11 del Text Refós de la Llei d'Hisenda Pública es consigna com a dotació global màxima la quantitat de 7.576.000 euros, amb un desglossament de 2.476.000 euros per a l'any 2008, 2.500.000 euros per a l'exercici 2009 i 2.600.000 euros per a l'exercici 2010, pertanyents a la línia Pressupostària T6824, Ajudes a infraestructures gasistes.  
La conselleria d'Infraestructures i Transport, a través de la Direcció General d'Energia, podrà ajustar les aportacions corresponents a cada anualitat respecte a la distribució financera prevista, d'acord amb l'execució real de les obres dutes a terme, sempre que les disponibilitats pressupostàries de la Generalitat ho permeten.  
Article 3. Projectes amb possible suport  
1. Podran presentar-se a esta orde propostes d'execució d'instal·lacions d'emmagatzemament i distribució de gas natural o gas liquat del petroli incloent gasoductes de distribució i ramals d'accés a nuclis de població la xarxa de distribució urbana del qual quedarà exclosa, infraestructures fixes (depòsits i centres d'emmagatzemament) i la seua canalització fins a la xarxa de distribució urbana, excloent esta.  
2. En el cas de propostes d'execució d'instal·lacions de transport secundari incloses en la planificació del Ministeri d'Indústria, Turisme i Comerç, si bé no podran ser objecte de subvenció a l'empara d'esta orde, sí que podran presentar-se i ser tinguts en compte en el procediment de selecció de projectes prioritaris de gasificació.  
Article 4. Ajudes previstes en esta orde  
1. Els costos elegibles als efectes de l'ajuda prevista en esta orde, que entren en el càlcul d'esta, són els següents:  
- Les inversions en execució material d'obres, equips i instal·lacions i costos de mà d'obra.  
- Costos de redacció del projecte i direcció d'obra. Els costos de mà d'obra, de redacció del projecte i direcció d'obra, només seran subvencionables si es tracta de contractacions externes.  
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.  
2. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no existisca en el mercat suficient nombre d'entitats que ho subministren o presten, les quals hauran d'aportar-se junt amb la sol·licitud de la subvenció.   
L'elecció entre les ofertes presentades, que hauran d'aportar-se, si és el cas, en la fase de justificació del projecte executat, es realitzarà d'acord amb els criteris d'eficiència i economia, i haurà de justificar-se expressament en una memòria l'elecció quan no recaiga en la proposta econòmica més avantatjosa.  
3. Les ajudes que s'establixen en esta orde tindran la consideració de subvenció a fons perdut.  
4. Les subvencions concedides es determinaran en funció del pressupost d'inversió presentat pel sol·licitant i format per les instal·lacions següents:  
- Gasoductes de distribució i ramals d'accés a nuclis de població, la xarxa de distribució urbana del qual quedarà exclosa.  
- Depòsits i centres d'emmagatzemament i la seua canalització fins a la xarxa de distribució urbana, excloent esta.  
5. Les quanties màximes de subvenció tindran com a límit:  
Fins al 28% del pressupost d'inversió, quan es tracte de projectes que es realitzen a la província d'Alacant; fins al 25% del pressupost d'inversió, quan es tracte de projectes que es realitzen a la província de Castelló; i fins al 27% del pressupost d'inversió, quan es tracte de projectes que es realitzen a València, i queden excloses les ciutats de València i Mislata de l'àmbit d'aplicació d'este règim d'ajudes.   
6. A fi de garantir que les inversions subvencionades siguen viables, l'aportació del beneficiari destinada al seu finançament serà com a mínim del 25%. Així mateix estes inversions hauran de mantindre's durant un mínim de cinc anys.  
Article 5. Caràcter prioritari dels projectes  
Es tindrà en compte el caràcter prioritari del projecte de gasificació seleccionat a l'empresa sol·licitant en virtut d'esta orde, als efectes de la posterior gasificació dels municipis vinculats al dit projecte de gasificació.   
Article 6. Empreses beneficiàries  
1. Podran ser beneficiàries d'esta orde les empreses distribuïdores de gas que complisquen els requisits establits en la Llei 34/1998, de 7 d'octubre, del Sector d'Hidrocarburs.  
2. No podran obtindre la condició de beneficiari les empreses en crisi als efectes de les directrius comunitàries sobre ajudes d'Estat de salvament i de reestructuració d'empreses en crisi.  
3. No podran obtindre la condició de beneficiari les empreses subjectes a una orde de recuperació pendent després d'una decisió prèvia de la Comissió que haja declarat l'ajuda il·legal i incompatible amb el mercat comú.  
4. Cada una de les dites empreses podrà presentar un màxim de 5 projectes de gasificació.  
CAPÍTOL II  
Procediment  
Article 7. Presentació de documentació i termini de presentació  
1. Els projectes que es presenten a l'empara d'esta orde hauran de dirigir-se a la Direcció General d'Energia c/ Colom núm.1 - 4ª planta, 46192 València, i es presentaran en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
2. Els sol·licitants hauran de presentar la documentació següent:  
a) Sol·licitud en imprés normalitzat per cada projecte de gasificació que es presente, que serà facilitat per la conselleria d'Infraestructures i Transport.  
b) Documentació acreditativa i identificativa del sol·licitant i del seu representant legal.  
c) Declaració responsable subscrita pel representant legal de què l'entitat beneficiària no està sotmesa en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiària de subvencions.  
d) Memòria tècnica resumida de cada projecte de gasificació, descrivint els elements següents:  
- Objecte de la instal·lació.  
- Tipus i característiques de les obres, equips i instal·lacions principals que integren la infraestructura que s'ha de desenvolupar.   
- Ubicació de la instal·lació o, quan es tracte de gasoductes, punt de connexió amb el sistema gasista, descripció orientativa del traçat i fi d'este.  
- Especificació dels termes municipals o territori afectat.  
- Plans de situació.  
- Plans orientatius de la instal·lació proposada a escala 1:10.000.  
- Termini d'execució de les obres i posada en servici de les instal·lacions.  
- Pressupost estimat de la inversió, total i anual.  
- Estudi de rendibilitat, amb indicació de la retribució estimada per les instal·lacions proposades, i justificació econòmica de la sol·licitud de subvenció.  
- Justificació de l'interés social o energètic, si és el cas, del projecte.  
- Població i activitats econòmiques beneficiades amb la inversió.  
e) Declaració de subvencions concedides per altres administracions públiques o ens públics o privats, per al finançament de les inversions en instal·lacions o obres objecte de la sol·licitud.  
f) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, que a continuació es menciona, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la conselleria d'Economia i Hisenda:   
- Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost.  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13. 1, b) a d) del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques.   
- Certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Certificat acreditatiu que el sol·licitant no té deutes de naturalesa tributària amb la Generalitat Valenciana.  
g) Dades de domiciliació bancària segons model facilitat a este efecte (fitxa de manteniment de tercers).  
h) Declaració responsable del beneficiari comprometent-se a assumir el cost de la inversió no subvencionada.  
3. Quan es tracte d'un projecte de gasificació l'execució del qual requerisca més d'un exercici:  
Haurà d'indicar-se en la memòria tècnica el pla i calendari d'actuació per fases i exercicis en què es realitzaran, que descriga l'execució de les obres, instal·lacions i inversions quantificades per anualitats.  
4. Les sol·licituds es presentaran amb anterioritat a l'execució del projecte, i no poden seleccionar-se obres iniciades abans de la presentació de la dita sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.  
5. El termini de presentació de projectes serà de dos mesos comptadors a partir de l'endemà de la publicació d'esta disposició en el Diari Oficial de la Comunitat Valenciana.  
6. En el cas que els documents exigits que han d'acompanyar la sol·licitud ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i quan no hagen transcorregut més de cinc anys des de la finalització del procediment a què corresponguen.  
7. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
8. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera, se'l tindrà per desistit de la seua petició, prèvia resolució expressa i la seua notificació en els termes previstos en l'article 42 de l'esmentada llei.  
Article 8. Procediment de concessió d'ajudes i criteris de selecció de projectes de gasificació.  
El procediment de concessió de subvencions regulades en esta orde, serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
Se seleccionaran els projectes de gasificació que es consideren prioritaris d'acord amb els criteris següents:   
a) Criteris d'extensió del subministrament: es tindrà en compte la capacitat de la xarxa/les xarxes per a atendre el subministrament a un nombre més gran de zones i amb un menor cost econòmic i el desenvolupament homogeni i cobertura de dèficit d'infraestructures gasistes a la Comunitat Valenciana.   
b) Criteris de viabilitat tècnica i econòmica: es tindran en compte les condicions tècniques de la instal·lació, la viabilitat econòmica i financera del projecte, la garantia del subministrament (tipus de la conducció origen de la connexió, mallat de la xarxa, etc.), els terminis i els projectes iniciats o autoritzacions concedides vinculades a la proposta presentada.   
La ponderació que s'aplicarà als criteris d'extensió del subministrament serà d'un 60%, i és d'un 40% l'aplicable als criteris de viabilitat tècnica i econòmica.  
Article 9. Obligacions del beneficiari  
a) L'execució de les obres i instal·lacions d'acord amb les condicions establides per la resolució de selecció de projectes de gasificació.  
b) L'acreditació de l'execució de les obres i instal·lacions en els termes establits per l'article 13 d'esta orde.  
c) Informar puntualment del seu estat d'execució a la conselleria d'Infraestructures i Transport, als efectes del seu seguiment i control de la realització.  
d) Donar l'adequada publicitat al caràcter públic de la subvenció, situant a este efecte cartells indicatius de la Generalitat en les obres objecte de finançament, els models de les quals els seran proporcionats a este efecte per la conselleria.  
e) Sufragar les diferències entre el cost real de cada projecte i les ajudes aprovades.  
Article 10. Tramitació, resolució i recursos  
1. L'òrgan administratiu instructor, entenent per tal el cap de l'Àrea d'Energia, podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
2. Rebudes les sol·licituds i la documentació addicional requerida, estes seran avaluades d'acord amb els criteris de valoració establits en l'article 8 d'esta orde, per una Comissió de Valoració, composta pel cap de l'Àrea d'Energia de la Direcció General d'Energia, pel cap de l'Àrea d'Energia de l'Agència Valenciana d'Energia i per un tècnic designat a este efecte per l'Agència Valenciana de l'Energia, que elevarà una acta amb la proposta de sol·licituds seleccionades a la Direcció General d'Energia.  
3. Valorada la sol·licitud, la Direcció General d'Energia podrà demandar el sol·licitant la modificació o millora voluntària dels termes d'aquella.  
4. El conseller d'Infraestructures i Transport dictarà una resolució individualitzada, per cada sol·licitud rebuda, de selecció de projectes de gasificació prioritaris i de concessió d'ajudes, fins a esgotar les disponibilitats pressupostàries, a proposta de la Direcció General d'Energia, i fixarà expressament la quantia de l'ajuda i import de la inversió subvencionada, els terminis d'execució i, si és el cas, les condicions tècniques, econòmiques i les obligacions addicionals que afecten el desenvolupament del projecte.   
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. El termini màxim per a resoldre i notificar les sol·licituds presentades a l'empara d'esta orde serà de tres mesos comptadors des de la data de la finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
7. Les resolucions a què es referixen els paràgrafs anteriors posen fi a la via administrativa i contra les quals podrà interposar-se recurs potestatiu de reposició davant del conseller en el termini d'un mes, comptador des de l'endemà de la notificació d'estes, d'acord amb el que establix els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des del següent al de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Article 11. Resolució d'incidències  
1. La Direcció General d'Energia serà l'òrgan competent per a la resolució de les incidències que es produïsquen amb posterioritat a la resolució de selecció de projectes de gasificació i de concessió d'ajudes, i en especial els supòsits de:  
- Canvis de titularitat.  
- Canvis d'ubicació de les instal·lacions, dins del mateix terme municipal.  
- Pròrrogues per a la presentació i execució del projecte i per al compliment de les condicions particulars de la concessió de l'ajuda i execució de l'obra, amb caràcter excepcional.  
- Modificacions justificades pel beneficiari del projecte inicial, entre altres, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o obra o d'altres documents exigits als beneficiaris, als efectes de liquidació de l'ajuda.  
- Modificacions en l'aportació econòmica per a cada anualitat, respecte a la distribució financera prevista, d'acord amb l'execució real de les obres duta a terme, sempre que les disponibilitats pressupostàries de la Generalitat ho permeten, en virtut del que establix l'article 2 d'esta orde.  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 12. Control de les accions  
1. La Direcció General d'Energia, pels seus propis mitjans, a través de l'Agència Valenciana de l'Energia o pels que considere oportuns, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries.  
2. El beneficiari està obligat a sotmetre's a les actuacions de control financer de la Intervenció General de la Generalitat, respecte a les ajudes concedides.  
Article 13. Liquidació de les ajudes  
1. La liquidació de les ajudes es farà efectiva després d'acreditar-se l'execució de les obres i instal·lacions objecte d'estes, d'acord amb el projecte presentat i en els termes fixats per la resolució de selecció de projectes de gasificació i de concessió d'ajudes, permetent-se la presentació de certificats parcials d'obra, i en este cas l'ajuda es liquidarà proporcionalment a l'import d'inversió corresponent a les obres parcials finalitzades.  
2. Als efectes del que establix el punt anterior, els beneficiaris hauran de presentar, fins al 15 de novembre de cada anualitat, llevat que per circumstàncies concurrents es determine un termini distint en la resolució de selecció de projectes de gasificació i de concessió d'ajudes, els documents següents:   
- Quan es tracte de subvencionar inversions que requerisquen projecte visat pel col·legi oficial corresponent, la justificació de la despesa consistirà en el certificat d'obra expedit per tècnic competent i, en cas de no requerir el mencionat projecte, factures, certificats d'obres i, si és el cas, altres documents justificatius de la despesa efectuada expedits d'acord amb la normativa i els usos vigents.  
- Acreditació, si és el cas, del compliment de les obligacions i condicions que s'hagueren establit en el projecte presentat junt amb la sol·licitud o en la resolució de concessió d'ajuda.  
- A més, quan s'haja executat íntegra una obra o instal·lació que supose la finalització del projecte total o d'una fase autònoma d'este, certificat de direcció i acabament d'obra subscrit per tècnic competent  
Article 14. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la falta d'execució parcial de la inversió objecte de subvenció, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta basant-se en el que disposa el títol II de la Llei 38/2003, General de Subvencions.  
En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
El règim d'ajudes denominat «Pla de Gasificació de la Comunitat Valenciana» en el qual s'inclouen les ajudes arreplegades en esta orde, ha sigut notificat a la Comissió Europea i ha sigut autoritzat per mitjà de decisió de la Comissió número N609/2007, i es dóna així compliment al tràmit de notificació prèvia a la Comissió Europea, d'acord amb el Decret 147/2007, de 7 de setembre, del Consell.  
Segona  
L'aplicació d'este règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.   
DISPOSICIONS FINALS  
Primera  
Es faculta el director general d'Energia per a dictar les instruccions i adoptar les mesures que considere oportunes per al desenvolupament i aplicació del que disposa esta orde.  
Segona  
Esta orde entrarà en vigor el dia de la publicació en el Diari Oficial de la Comunitat Valenciana.  
València, 9 d'abril de 2008. El conseller d'Infraestructures i Transport: Mario Flores Lanuza.